Reykjavík 9. desember 2022

**Umsögn Sálfræðingafélags Íslands (SÍ) um drög að reglugerð varðandi: *Verkleg þjálfun sálfræðikandídata*. Mál nr. 230/2022.**

Sálfræðingafélag Íslands (SÍ) fagnar tillögum að verklagi um tólf mánaða verklega þjálfun sálfræðikandídata. Hér er stigið skref í áttina að því að gera menntun og þjálfun sálfræðinga á Íslandi sambærilega við hin Norðurlöndin og önnur nágrannalönd. Gæði menntunar og þjálfunar er mikilvæg fyrir gæði heilbrigðisþjónustu. Það kemur skýrt fram í heilbrigðisstefnu til 2030: „Það er því nauðsynlegt að stöðugt sé fjárfest í menntun og þjálfun alls heilbrigðisstarfsfólks og að skapaðar séu starfsaðstæður og kjör hér á landi sem standast samanburð við það sem best gerist í nágrannalöndunum“. Einnig kemur fram að eitt af markmiðum stefnunnar sé að “Framhaldsmenntun heilbrigðisstétta uppfylli ströngustu alþjóðlegar kröfur.” Ljóst er að tólf mánaða verkleg þjálfun sálfræðikandídata er nauðsynleg til þess að þjálfun sálfræðinga sem mennta sig á Íslandi standist slíkan samanburð.

Miðað við útgefin starfsleyfi á síðustu árum má áætla að þörf sé á um 45 þjálfunarstöðum fyrir sálfræðikandídata. Til að mæta þeirri þörf og tryggja farsæla innleiðingu reglugerðar þessarar er nauðsynlegt að fjármagn fylgi. Aðeins með þeim hætti er hægt að tryggja gæði þjálfunar og nægan fjölda þjálfunarstaða. Ef ekki tekst að tryggja þær þjálfunarstöður sem þörf er á er hætt við að hægi á fjölgun sálfræðinga sem vinnur gegn markmiðum stjórnvalda um fjölgun heilbrigðisstarfsmanna.

Fjármagn sem fylgja mun innleiðingu reglugerðar snýr að launum sálfræðikandídata, handleiðara og störfum mats- og hæfnisnefndar sem tilgreind er í drögum að reglugerð. Tryggja þarf að aðilar sem sitja í mats- og hæfninefnd fái greitt fyrir störf sín. Við innleiðingu verður óhjákvæmilega mikil vinna við að setja sér starfsreglur, vinna að verklagi í kringum þjálfunina og útfæra kröfur á kennslustöðvar og handleiðara. Í reglugerðinni er lagt til að tilnefningar í mats- og hæfisnefnd komi frá heilbrigðisstofnunum, fagfélagi sálfræðinga og sálfræðideildum háskólana. SÍ leggur til að orðalaginu fagfélagi sálfræðinga verði breytt í Sálfræðingafélagi Íslands.

Við undirbúning reglugerðarinnar var horft til reglugerðar nr. 467/2015 um menntun, réttindi og skyldur lækna og skilyrði fyrir almennu lækningaleyfi og sérfræðileyfi, sem fyrirmynd að reglugerð þeirri sem hér er til umsagnar. Læknakandídatar fengu tímabundið lækningaleyfi á meðan á kandídatsári lækna stóð og leggur SÍ til að það verði einnig gert varðandi kandídatsár sálfræðinga.

Fyrir hönd stjórnar Sálfræðingafélags Íslands

Tryggvi Guðjón Ingason, formaður